
Σάββατο 05.09, 6μμ Καμάρα/Διαδήλωση στα εγκαίνια της ΔΕΘ 2026

Το Σάββατο 5 του Σεπτέμβρη, καλούμε σε μαζική συμμετοχή στις κινητοποιήσεις και τη διαδήλωση στα εγκαίνια της ΔΕΘ 2026, στη Θεσσαλονίκη.

Η φετινή ΔΕΘ πραγματοποιείται σε μια περίοδο που η κυβέρνηση Μητσοτάκη και το κεφάλαιο επιχειρούν να παρουσιάσουν μια εικόνα «ανάπτυξης» και «σταθερότητας», την ίδια στιγμή που η κοινωνική πλειοψηφία βιώνει τη συνεχή υποβάθμιση της ζωής της. Οι μισθοί παραμένουν καθηλωμένοι, η ακρίβεια εξανεμίζει το εισόδημα των εργατικών και λαϊκών νοικοκυριών, η στεγαστική κρίση εντείνεται, ενώ οι ιδιωτικοποιήσεις και η εμπορευματοποίηση της υγείας, της παιδείας, της ενέργειας και των δημόσιων αγαθών χτυπούν θεμελιώδη κοινωνικά δικαιώματα.

Ειδικά στην εκπαίδευση η κατάσταση πάει όλο και χειρότερα. Δεκάδες χιλιάδες οι αναπληρωτ(ρι)ες, ελαστικά εργαζόμενες/οι των ελάχιστων δικαιωμάτων, χιλιάδες νεοδιόριστοι στο στόχαστρο της επίθεσης με την αξιολόγηση και οι χιλιάδες μόνιμοι με μισθούς στα τάρταρα, με αυταρχισμό και χιλιάδες πειθαρχικά, με την εκπαίδευση να εμπορευματοποιείται και να ιδιωτικοποιείται όλο και περισσότερο.

Απέναντι στην αντιλαϊκή πολιτική κυβέρνησης, Ε.Ε. και εργοδοσίας, οι εργαζόμενες/οι δεν έχουν τίποτα να περιμένουν από υποσχέσεις και προεκλογικές επικοινωνιακές φιέστες. Η πραγματική διέξοδος βρίσκεται στους συλλογικούς αγώνες, στις απεργίες, στις μαζικές κινητοποιήσεις και στην οργάνωση στους χώρους δουλειάς.

Την ίδια στιγμή, οι πολεμικοί ανταγωνισμοί κλιμακώνονται διεθνώς, με τους λαούς να πληρώνουν βαρύ τίμημα. Καταδικάζουμε την εμπλοκή της Ελλάδας στους σχεδιασμούς του ΝΑΤΟ και της Ε.Ε., τη διάθεση στρατιωτικών υποδομών/βάσεων και πόρων για πολεμικούς σκοπούς και τη μεταφορά τεράστιων κονδυλίων στους εξοπλισμούς, ενώ οι κοινωνικές ανάγκες παραμένουν ακάλυπτες. Εκφράζουμε την αλληλεγγύη μας στον δίκαιο αγώνα του παλαιστινιακού λαού και σε όλους τους λαούς που βρίσκονται αντιμέτωποι με τον πόλεμο, την κατοχή, τον ξεριζωμό και την προσφυγιά.

Διεκδικούμε:

· Αυξήσεις στους μισθούς και τις συντάξεις με βάση τις πραγματικές ανάγκες. Κανένας εργαζόμενη/ος, συνταξιούχος με μισθό/σύνταξη κάτω από 1400 ευρώ Πρώτο καθαρό κατώτατο μισθό για τον εκπαιδευτικό 1200 ευρώ, αυτόματη τιμαριθμική αναπροσαρμογή, επιστροφή    13ου και 14ου μισθού και σύνταξης στο δημόσιο, ακώλυτη μισθολογική και βαθμολογική προαγωγή. Κάλυψη των απωλειών της μνημονιακής περιόδου, και του τιμάριθμου.

· Μέτρα κατά της ακρίβειας: κατάργηση του ΕΝΦΙΑ και του ΦΠΑ στα είδη πρώτης ανάγκης και διατροφής. Διατίμηση στα τιμολόγια του ρεύματος και των καυσίμων και σε όλα τα βασικά αγαθά. Χαμηλά ενοίκια. Προστασία της πρώτης κατοικίας από τις κατασχέσεις και τους πλειστηριασμούς.

· Κατάργηση όλων των αντιασφαλιστικών νόμων. Πλήρη σύνταξη στα 30 χρόνια εργασίας ή στα 58 (για άνδρες) και στα 55 (για γυναίκες). Θεμελίωση του συνταξιοδοτικού δικαιώματος στα 25 χρόνια υπηρεσίας χωρίς όριο ηλικίας.

· Όχι στις ιδιωτικοποιήσεις Δημόσια και δωρεάν υγεία, παιδεία, κοινωνικές υπηρεσίες για όλους. Ακύρωση όλων των ιδιωτικοποιήσεων, όλες οι κοινωνικές ανάγκες να καλύπτονται χωρίς κέρδος, με δημόσιο χαρακτήρα και εργατικό έλεγχο. Κατάργηση του ειδικού φόρου κατανάλωσης στην ενέργεια για τις/τους εργαζόμενες/ους

·  Όχι στην αξιολόγηση σχ. μονάδας και την ατομική αξιολόγηση. Κατάργηση του νόμου 4823/2021 και του 4692/20

· Όχι στην καταστολή και την επίθεση στα δημοκρατικά και συνδικαλιστικά δικαιώματα, την απεργία και το απεργιακό δικαίωμα. Καμία δίωξη των αγωνιζόμενων. Κατάργηση νέου πειθαρχικού

· Μαζικοί διορισμοί εκπαιδευτικών για την κάλυψη όλων των αναγκών. Άμεσος διορισμός/Μονιμοποίηση ΤΩΡΑ ΟΛΩΝ των αναπληρωτών που έχουν έστω και μία σύμβαση αποκλειστικά με βάση το πτυχίο και ολόκληρη την προϋπηρεσία. Ούτε σκέψη για διαγωνισμό ΑΣΕΠ. Κατάργηση του ν. 4589/19 του προσοντολογίου και του ν. 4692/20 Κεραμέως. Καμία απόλυση αναπληρωτή/τριας.

· Κατάργηση της ελαστικής εργασίας. Πλήρη εξίσωση προς τα πάνω των εργασιακών, ασφαλιστικών και συνδικαλιστικών δικαιωμάτων με αυτά των μονίμων. Πλήρη προστασία της μητρότητας. Όχι στην προπληρωμένη κάρτα.

· Συλλογικές συμβάσεις εργασίας με ουσιαστικές αυξήσεις και πλήρη εργασιακά δικαιώματα για όλες/ους, με κατάργηση όλων των  ελαστικών μορφών εργασίας

· Κατάργηση των αντεργατικών νόμων και της καταστολής απέναντι στους κοινωνικούς αγώνες.

· Άμεση απεμπλοκή της Ελλάδας από τον άξονα του Θανάτου - Καμία συνεργασία με το Ισραήλ. Να κλείσουν τώρα οι αμερικανικές και ΝΑΤΟϊκές βάσεις! Καμία εμπλοκή της χώρας σε πολέμους και ιμπεριαλιστικές επεμβάσεις. Λεφτά για τις κοινωνικές ανάγκες και όχι για εξοπλισμούς και πολεμικές δαπάνες.

· Αλληλεγγύη στον παλαιστινιακό λαό! Νίκη στην ηρωική αντίστασή του!

Καλούμε κάθε εργαζόμενη/ο, άνεργη/ο, νέα/ο να δώσει το παρών στη διαδήλωση της ΔΕΘ και να συμβάλει στην οικοδόμηση ενός μαχητικού κινήματος που θα συγκρούεται με την κυβερνητική πολιτική, την εργοδοσία και κάθε μορφή εκμετάλλευσης. Οι ανάγκες της εποχής απαιτούν τη συγκρότηση ενός ανεξάρτητου ταξικού πόλου στο εργατικό κίνημα, μαχητικού και ενωτικού, που θα στηρίζεται στη δράση των ίδιων των εργαζομένων, στον συντονισμό των πρωτοβάθμιων σωματείων και των αγωνιστικών συλλογικοτήτων, με προσανατολισμό τη νίκη των εργατικών και λαϊκών συμφερόντων.

Όλοι και όλες στη διαδήλωση της ΔΕΘ 2026, Σάββατο 5/9, 6μμ στην Καμάρα
